Mbulawa o gopola masiela
Bana ba Motse wa Tsholofelo le ba Motse wa Kgalalelo ba ne ba phophoma ka boitumelo morago ga gore modulasetilo wa khansele ya Bokone Bophirima, Rre Reaboka Mbulawa, a ba abele dimpho tsa keresemose le go ja le bone dijo tsa motshegare. Metse ya Tsholofelo le Kgalalelo e tlhokomela bana ba masiela le ba ba bang le matlhoki kwa malwapeng a bone. Modulasetilo o ne a gopola gape setlhopha sa kgwele ya dinao sa Komana ga mmogo le Rre Steven David, monana yo a saleng a mo ithaopela go mo tlhokomela a sale kwa kwa Thusong Rehabilitation Centre yo jaanong a tsenang sekole kwa Pudulogong kwa Mochudi. Fa a bua kwa moletlong oo, Rre Mbulawa o tlhalositse fa bana ba ba tlhokileng lesego ba tshwanelwa ke go fiwa lerato le kemo nokeng fela jaaka bana ba bangwe. A re fa go tla malatsi a botsalwa jwa Morena go botlhokwa go gadima ba ba tlhokang gore ba seka ba nna le boitlhobogo. Modulasetilo o ne a gwetlha morafe go tsaya boikarabelo jwa go supa mowa wa lerato le bopelotlhomogi mo go ba ba kobo dikhutshwane. A re ene fa a tsena mo khanseleng, o ne a ipolelela gore bontlha bongwe jwa dipoelo tsa gagwe o tla bo boloka gore a tle a kgone a thusa bana ba ba tlhokang. Rre Mbulawa a re kgaolo ya Ngamiland e aparetswe ke dikgwetlho tse dintsi tse di tlhokang botlhe go ema ka dinao go batla ditharabololo. E re ka moeltlo oo o ne o kopane le wa chairman’s ball, modulasetilo o ne a tlhalosa fa bokopano joo jo bo neng bo ngokile bogogi jwa kgaolo, makgotla a a ikemetseng le bana le seabe bob a fa sebaka sa go itshekatsheka le go gone go buisanya ka dikgwetlho tsa kagolo le gore di ka lwantshiwa jang. E ne ya re a tswa la gagwe, mokwaledi wa khansele, Rre Mozondick Moswete a tlhalosa fa bana ba dikhutsana ba tlhoka thotloetso, bogakolodi le lorato gore bag ole ba na le boikarabelo mo setshabeng. A re se modulasetilo a se dirileng se a itumedisa ka jaana se tsamaelana le moono wa lephata la dikagolo le tlhabololo matshelo o o reng “Batho pele”. A re Rre Mbulawa o supile fa a kgathala ka matshelo a Batswana mme a mo rotloetsa go tswelela ka mowa o montle oo